b'\n_START_ARTICLE_\nSisu Auto\n_START_SECTION_\nSuomen Autoteollisuus ja Sisu-tavaramerkki\n_START_PARAGRAPH_\nKahden Helsingin Kalliossa toimivan autokoritehtaan liiketoiminnat yhdistettiin vuonna 1931, jolloin syntyi O/Y Suomen Autoteollisuus A/B. Yhti\xc3\xb6 aloitti toimintansa osoitteessa Fleminginkatu 27. Autojen suunnittelu alkoi. Auton sis\xc3\xa4isen\xc3\xa4 ty\xc3\xb6nimen\xc3\xa4 oli alusta alkaen \xe2\x80\x9dSisu\xe2\x80\x9d. Komponenttitoimittajaksi valittiin ruotsalainen Volvo. Yhti\xc3\xb6n pitk\xc3\xa4aikaisena toimitusjohtajana toimi Tor Nessling. Auton Sisu-nimi vahvistui yleis\xc3\xb6kilpailun perusteella viralliseksi tavaramerkiksi. Nime\xc3\xa4 ehdotti h\xc3\xa4meenlinnalainen Veikko Arohonka._NEWLINE_Ensimm\xc3\xa4iset yhdeks\xc3\xa4n valmistettua autoa \xe2\x80\x93 yksi linja-auto ja kahdeksan kuorma-autoa \xe2\x80\x93 valmistuvat vuoden 1932 kes\xc3\xa4n ja syksyn aikana. Tuotantoperiaatteena  oli \xe2\x80\x9dtehtaalta suoraan ajoon\xe2\x80\x9d, mik\xc3\xa4li asiakas niin halusi. Tuotanto aloitettiin Helsingiss\xc3\xa4 kolmella eri mallilla, joiden kokonaispaino oli 4\xc2\xa0800\xc2\xa0kg ja kantavuus 2\xc2\xa0300\xc2\xa0kg._NEWLINE_Vuonna 1934 yhti\xc3\xb6 aloitti suomalaisten Olympia-moottoreiden k\xc3\xa4yt\xc3\xb6n sek\xc3\xa4 alkoi valmistaa my\xc3\xb6s raitiovaunuja. Volvo-komponenttien k\xc3\xa4yt\xc3\xb6st\xc3\xa4 Sisu-autossa luovuttiin. Rautatiekaluston valmistus alkoi VR:lle toimitetulla linja-autokorisilla rata-autoilla. Ensimm\xc3\xa4inen dieselmoottorinen Sisu valmistui, sen moottorina oli amerikkalainen Hercules-diesel._NEWLINE_Ensimm\xc3\xa4isen panssariauton prototyypin yhti\xc3\xb6 valmisti vuonna 1938. Kuorma-autojen kysynt\xc3\xa4 vilkastui nousukauden ja sotaan valmistautumisen ansiosta. Autoja vietiin Viroon ja Latviaan. Raitiovaunujen sarjavalmistus alkoi vuonna 1938.\n_START_SECTION_\nYhteissisu\n_START_PARAGRAPH_\nVuonna 1943 Suomen Autoteollisuus luovutti Yhteissisu Oy -nimiselle yhti\xc3\xb6lle viideksi vuodeksi yksinoikeuden Sisu S-22 -kuorma-autojen valmistukseen. Yhteissisu perustetaan Helsinkiin, aloite tulee Puolustusvoimilta, mukana ovat valtio ja maan kaikki t\xc3\xa4rkeimm\xc3\xa4it metalliyritykset. Yhti\xc3\xb6 rakennutti tehtaan Vanajan pit\xc3\xa4j\xc3\xa4\xc3\xa4n l\xc3\xa4helle H\xc3\xa4meenlinnaa. Viimeiset Sisu -kuorma-autot valmistuivat Yhteissisun tehtaalta vuonna 1948, mink\xc3\xa4 j\xc3\xa4lkeen yhti\xc3\xb6 jatkoi toimintaansa Vanajan Autotehdas Oy -nimisen\xc3\xa4 valmistaen Vanaja-merkkisi\xc3\xa4 kuorma- ja linja-autoja. Kaikkiaan Yhteissisu valmisti 294 Sisu-merkkist\xc3\xa4 kuorma-autoa.\n_START_SECTION_\nMuutto Karjaalle\n_START_PARAGRAPH_\nSuomen Autoteollisuuden Helsingin tehtaan toiminta siirtyi vuonna 1944 Karjaalle, mist\xc3\xa4 oli hankittu tontti jo vuonna 1941. Nykyisen Oy Sisu Auto Ab:n tehtaat toimivat edelleen Karjaalla. Jatkosodan j\xc3\xa4lkeen Suomen Autoteollisuus toimitti sotakorvauksina Neuvostoliittoon yli 2\xc2\xa0000 kappaletta Sisu AMC -sivuventtiilimoottoreita._NEWLINE_Ennen talvisotaa p\xc3\xa4\xc3\xa4ttynyt oma ohjaamotuotanto alkaa uudelleen 1955, ensimm\xc3\xa4isen\xc3\xa4 tuotteena Nalle-Sisun kokoter\xc3\xa4shytti. Samana vuonna esitell\xc3\xa4\xc3\xa4n kevyt kuorma-automallisto Nalle-Sisu. Keskiraskas kuorma-automallisto saa nimekseen Kontio-Sisu. Vuonna 1959 p\xc3\xa4\xc3\xa4ttyy Sisun oma raitiovaunuvalmistus._NEWLINE_Suomen Autoteollisuus on tuonut Suomeen my\xc3\xb6s Rolls-Royce-henkil\xc3\xb6autoja vuonna 1946 ja Leyland-kuorma-autoja vuonna 1955. _NEWLINE_Sisu KB-112 (1962) on ensimm\xc3\xa4inen sarjatuotantoon p\xc3\xa4\xc3\xa4ssyt eurooppalainen kuorma-auto, jossa on hydraulisesti eteenp\xc3\xa4in kipattava ohjaamo.\n_START_SECTION_\nFuusio ja valtion omistus\n_START_PARAGRAPH_\nVuonna 1968 Suomen Autoteollisuus ja Vanajan Autotehdas Oy fuusioituivat. Fuusion j\xc3\xa4lkeen Sisu alkoi k\xc3\xa4ytt\xc3\xa4\xc3\xa4 Vanajan aiemmin k\xc3\xa4ytt\xc3\xa4m\xc3\xa4\xc3\xa4, amerikkalaista synkronoimatonta Fuller-vaihteistoa sek\xc3\xa4 diplomi-insin\xc3\xb6\xc3\xb6ri Veikko Murosen suunnittelemaa nostoteli\xc3\xa4, joka kykeni nostamaan taka-akselin auton ollessa t\xc3\xa4ydess\xc3\xa4 kuormassa. Suomen Autoteollisuus valmisti vuodesta 1969 l\xc3\xa4htien my\xc3\xb6s terminaalitraktoreita. Vuonna 1975 Suomen Autoteollisuudesta tuli valtionyhti\xc3\xb6._NEWLINE_Vuonna 1976 tehtiin kolmikantasopimus Leylandin, Saab-Scanian ja Suomen Autoteollisuuden kesken, jolloin Leylandille ja Saab-Scanialle siirtyi kummallekin kymmenen prosenttia Suomen Autoteollisuuden osakkeista. Suomen Autoteollisuus muutti nimens\xc3\xa4 Oy Sisu Auto Ab:ksi vuonna 1981._NEWLINE_Vuonna 1985 Sisu Autosta tuli j\xc3\xa4lleen valtion kokonaan omistama yhti\xc3\xb6. Sisu Auto luopui linja-autojen valmistuksesta. Valmetin kuljetusv\xc3\xa4line- ja traktoriliiketoiminnot yhdistettiin 1. toukokuuta 1994 Sisu Autoon.\n_START_SECTION_\nSisu Autot Partekin omistukseen 2002 ja sijoittajille 2004\n_START_PARAGRAPH_\nVuonna 1997 Sisu Auto solmi Renault\xe2\x80\x99n kanssa aiesopimuksen, ja Sisu Defence Oy siirtyi valtionyhti\xc3\xb6ksi. Samana vuonna Partek Oyj osti enemmist\xc3\xb6osuuden Oy Sisu Auto Ab:n osakekannasta. H\xc3\xa4meenlinnassa toimiva yksikk\xc3\xb6 Sisu Akselit eriytettiin omaksi yrityksekseen ja myytiin p\xc3\xa4\xc3\xa4omasijoittajille vuonna 1999. Vuonna 2002 Kone Oyj osti Partek Oyj:n. Vuonna 2004 Kone Oyj myi Oy Sisu Auto Ab:n suomalaisten yksityishenkil\xc3\xb6iden muodostaman sijoittajaryhm\xc3\xa4n ja yhti\xc3\xb6n johdon perustamalle Suomen Autoteollisuus Oy:lle._NEWLINE_Vuonna 2005 perustettiin uusi Sisu Defence -yksikk\xc3\xb6 vastaamaan sotilaskuorma-autojen valmistuksesta ja markkinoinnista. Renault hy\xc3\xb6tyajoneuvojen maahantuontia ja markkinointia varten perustettiin tyt\xc3\xa4ryhti\xc3\xb6 LT Finland Oy._NEWLINE_Vuonna 2008 Sisu voitti kansainv\xc3\xa4lisen tarjouskilpailun Ven\xc3\xa4j\xc3\xa4lle toimitettavista puutavara-autoyhdistelmist\xc3\xa4; Sisu Auto toimitti 91 puutavara-autoyhdistelm\xc3\xa4\xc3\xa4 Ven\xc3\xa4j\xc3\xa4n suurimmalle kansainv\xc3\xa4liselle mets\xc3\xa4teollisuusyhti\xc3\xb6lle ILIM Groupille. ILIM Group tilasi my\xc3\xb6s 12 tehdasvarusteltua SISU Rock 6x4 maansiirtoautoa._NEWLINE_Kiristyneet p\xc3\xa4\xc3\xa4st\xc3\xb6normit aiheuttivat Sisulle ongelmia, sill\xc3\xa4 sek\xc3\xa4 Cummins- ett\xc3\xa4 Mack-moottoreiden Euro 3/4 -luokitus puuttui.\n_START_SECTION_\nTimo Korhosen kausi\n_START_PARAGRAPH_\nVuonna 2010 sijoittajaryhm\xc3\xa4 myi koko Suomen Autoteollisuus Oy:n osakekannan toimivan johdon (Timo Korhonen, Olof ja Maija Elenius) perustamalle yhti\xc3\xb6lle, Suomen Erikoisajoneuvot Oy:lle (SEA)._NEWLINE_Kuorma-autolehti Auto, tekniikka ja kuljetus valitsi vuonna 2012 Sisun Vuoden kuorma-auto Suomessa 2012 -tittelin voittajaksi. Sisu osti kuorma-autotuotannon takaisin Komas Oy:lt\xc3\xa4. Kaupassa Sisulle siirtyi 45 ty\xc3\xb6ntekij\xc3\xa4\xc3\xa4._NEWLINE_Vuonna 2013 Sisu Auton toimitusjohtaja Timo Korhonen hankki omistukseensa Olof ja Maija Eleniuksen osuudet SEA:sta. Hallituksen puheenjohtaja Timo Korhonen omistaa siten nyt koko Oy Sisu Auto Ab:n osakekannan._NEWLINE_Vuonna 2018 Latvian puolustusministeri\xc3\xb6 oli tilaamassa panssaroituja GTP 4x4 -ajoneuvoja. Kaupan hinnaksi arvioitiin 200\xe2\x80\x93250 miljoonaa euroa.\n_START_SECTION_\nSisu A2045 (Aasi)\n_START_PARAGRAPH_\nSisu A2045 on keskiraskas maastokuorma-auto, joka esiteltiin syksyll\xc3\xa4 2008. Puolustusvoimat on tilannut n\xc3\xa4it\xc3\xa4 240 kappaletta. A2045 on pienin Sisun sotilask\xc3\xa4ytt\xc3\xb6\xc3\xb6n tarkoitetuista ajoneuvoista. Se perustuu osin MAN:lta ostettuun tekniikkaan, mm. moottorin ja akselistojen osalta.\n_START_SECTION_\nSisu GTP 4x4\n_START_PARAGRAPH_\nSisu julkisti 6.4.2018 lehdist\xc3\xb6tiedotteessaan uuden ajoneuvon, nimelt\xc3\xa4 Sisu GTP 4x4. Kyseess\xc3\xa4 on 10-paikkainen panssaroitu miehist\xc3\xb6nkuljetusajoneuvo, johon on mahdollista asentaa monia erilaisia ohjaamovaihtoehtoja. Ajoneuvon hy\xc3\xb6tykuorma on enint\xc3\xa4\xc3\xa4n 4500 kg.'